b'\n_START_ARTICLE_\nNSV Liidu merev\xc3\xa4gi Eestis\n_START_SECTION_\nBalti Laevastiku Tallinna Rannakaitsesektor\n_START_PARAGRAPH_\n27. juunil 1944 moodustati Leningradi oblastis Krasnaja Gorka garnisonis Balti Laevastiku juhataja k\xc3\xa4skkirjaga Balti Laevastiku Tallinna Rannakaitsesektor, mille komandandiks m\xc3\xa4\xc3\xa4rati polkovnik Vladimir Rumjantsev. See loodi Isuri sektori baasil ning sinna kuulus 3 \xc3\xbcksikut suurt\xc3\xbckiv\xc3\xa4edivisjoni. \xc3\x9cks neist oli 314. divisjon, mille koosseisus olid 156., 341. ja 380. suurt\xc3\xbckipatarei (vastavalt 45, 127 ja 130mm kaliibriga suurt\xc3\xbckkidega). Septembri l\xc3\xb5pus \xe2\x80\x93 oktoobri algul 1944 saabusid patareid Eestisse ning paigutati Aegna saarele.\n_START_SECTION_\nMere-raudteesuurt\xc3\xbckibrigaad\n_START_PARAGRAPH_\n1944. aasta l\xc3\xb5pus toodi lisaks 1. kaardiv\xc3\xa4e Punalipulise mere-raudteesuurt\xc3\xbckibrigaadi 5 divisjoni ja 3 \xc3\xbcksikpatareid, mis osalesid s\xc3\xb5jategevuses Kuramaal, Klaipeda juures jm, ent suundusid edasi ka Kesk-Euroopasse. S\xc3\xb5ja l\xc3\xb5ppedes toodi osa divisjone tagasi ning \xc3\xbcks raudteesuurt\xc3\xbckkide divisjon asus ka Paldiskisse. Pakri neemele paigutati \xc3\xbcks patarei nelja suurt\xc3\xbckitransport\xc3\xb6\xc3\xb6riga TM-1-180 (kaliiber 180mm), mis v\xc3\xb5is tulistada mistahes raudteel\xc3\xb5igult (suurt\xc3\xbcki fikseerimiseks oli 8 tugijalga). \xc3\x9cks patarei (Suurt\xc3\xbckipatarei nr 294) kolme raudteesuurt\xc3\xbckiseadmega TM-3-12 toodi Pakri neemele 1945. aasta jaanuaris Hanko poolsaarelt (end. patarei nr 9). Raudteesuurt\xc3\xbcki kaliiber oli 304mm ning vajas meresihtm\xc3\xa4rkide pihta tulistamiseks spetsiaalselt rajatud betoonaluseid.'